11.

Za článok 125 sa dopĺňa kapitola obsahujúca štyri články, ktorá znie takto: „Jedenásta kapitola a) ZMIEROVACIE KONANIE NA PODNET VŠEOBECNÉHO SÚDU VO VECIACH ZAČATÝCH PODĽA ČLÁNKU 270 ZFEÚ Článok 125a Postup 1. Všeobecný súd môže v ktoromkoľvek štádiu konania preskúmať možnosti urovnania sporu medzi hlavnými účastníkmi konania alebo jeho časti formou zmieru. 2. Súd poverí sudcu spravodajcu, aby sa za pomoci tajomníka pokúsil o urovnanie sporu zmierom. 3. Sudca spravodajca môže navrhnúť jedno alebo viacero riešení spôsobilých ukončiť spor, prijať primerané opatrenia na uľahčenie jeho urovnania zmierom a vykonať opatrenia prijaté na tento účel. Môže najmä: a) vyzvať hlavných účastníkov konania, aby mu poskytli správy a informácie; b) vyzvať hlavných účastníkov konania, aby mu predložili dokumenty; c) pozvať na stretnutia zástupcov hlavných účastníkov konania, samotných hlavných účastníkov konania alebo ktoréhokoľvek úradníka či zamestnanca inštitúcie splnomocneného na uzavretie zmieru; d) samostatne sa stretnúť v rámci stretnutí uvedených v písm. c) s každým hlavným účastníkom konania, pokiaľ s tým hlavní účastníci konania súhlasia. 4. Odseky 1 až 3 sa použijú aj v rámci konania o nariadení predbežných opatrení. Článok 125b Dôsledky zmieru hlavných účastníkov konania 1. Ak sa hlavní účastníci konania dohodnú pred sudcom spravodajcom na riešení, ktoré ukončí ich spor, môžu požiadať, aby sa znenie tohto zmieru spísalo do zápisnice, ktorú podpíše sudca spravodajca a tajomník. Táto zápisnica sa doručí hlavným účastníkom konania a má povahu verejnej listiny. 2. Odôvodneným uznesením predsedu sa vec vymaže z registra. Na návrh hlavného účastníka konania so súhlasom druhého hlavného účastníka konania sa znenie zmieru, ku ktorému hlavní účastníci konania dospeli, uvedie v uznesení o výmaze. 3. Predseda rozhodne o trovách konania podľa zmieru alebo v prípade, ak zmier neobsahuje dohodu o trovách konania, podľa voľnej úvahy. V prípade potreby rozhodne o trovách konania vedľajšieho účastníka konania v súlade s článkom 138. Článok 125c Osobitný register a osobitný spis 1. Prílohy predložené v rámci zmierovacieho konania v zmysle článku 125a: — sú zapísané do osobitného registra, na ktorý sa nevzťahujú ustanovenia článkov 36 a 37, — sú vložené do spisu vedeného oddelene od spisu veci. 2. Prílohy predložené v rámci zmierovacieho konania v zmysle článku 125a sa oznámia hlavným účastníkom konania s výnimkou príloh, ktoré každý z nich oznámil sudcovi spravodajcovi počas samostatných stretnutí podľa článku 125a ods. 3 písm. d). 3. Hlavní účastníci konania môžu nahliadnuť do príloh spisu vedeného oddelene od spisu veci, uvedeného v odseku 1, s výnimkou príloh, ktoré každý z nich oznámil sudcovi spravodajcovi počas samostatných stretnutí podľa článku 125a ods. 3 písm. d). 4. Vedľajší účastník konania nemôže nahliadnuť do spisu vedeného oddelene od spisu veci, uvedeného v odseku 1. 5. Účastníci konania môžu v kancelárii nahliadnuť do osobitného registra uvedeného v odseku 1. Článok 125d Urovnanie sporu zmierom a súdne konanie Všeobecný súd a hlavní účastníci konania nemôžu v rámci súdneho konania použiť stanoviská vyjadrené, pripomienky navrhnuté, návrhy predložené, ústupky uskutočnené alebo dokumenty vypracované na účely urovnania sporu zmierom.“.